钦定古今图书集成/明伦汇编/官常典/第005卷 > 春秋四传 > 僖公五年会首止
## 钦定古今图书集成/明伦汇编/官常典/第005卷 > 春秋四传 > 僖公五年会首止

《春秋》：五年夏，“公及齐侯、宋公、陈侯、卫侯、郑伯、许男、曹
伯会王世子于首止。”

《公羊传》“曷为殊会王世子”，世子贵也，世子犹世世子
也。

《穀梁传》：“及以会，尊之也。何尊焉？王世子云者，唯王之
贰也。云可以重之，存焉，尊之也。何重焉？天子世子，世
天子也。”

胡传及以会，尊之也。以王世子而下会诸侯则陵；以
诸侯而上与王世子会则抗。《春秋》抑强臣，扶弱主，拨
乱世，反之正，特书及以会者，若曰王世子在是，诸侯
咸往会焉，示不可得而抗也。后世论其班位，有次于
三公宰臣之下，亦有序乎其上者，则将奚正？自天王
而言，欲屈远其子，使次乎其下，示谦德也；自臣下而
言，欲尊敬王世子，则序乎其上，正分义也。天尊地卑
而其分定，典叙礼秩而其义明，使群臣得伸其敬，则
贵有常尊，上下辨矣。《经》书：宰周公祗与王人同序于
诸侯之上，而不得与殊会同书。此圣人尊君抑臣之
旨也，而班位定矣。